Byeboere hou taai betogingDie trappe by die ministerie van landbou in Duitsland (Foto: AP Photo/Markus Schreiber) Twee byeboere het Woensdag buite die ministerie van landbou in Duitsland betoog teen die voortgesette gebruik van ŉ omstrede onkruiddoder. Sebastian en Camille Seusing het ŉ emmer vol heuning op die trappe van die ministerie omgekeer en gesê dit is besmet met hoë vlakke van glifosaat wat op velde naby hul landbouonderneming in Brandenburg gespuit is. Die egpaar voer aan hulle moes vier ton heuning vernietig en het ongeveer €60 000 (sowat R960 000) se verliese gely. Die Seusings doen ŉ beroep op Julia Kloeckner, die minister van landbou, om meer te doen om verhoed dat glifosaat gebruik word. Omgewingskenners eis ook dat ŉ onmiddellike verbod geplaas moet word op die gebruik van glifosaat, die aktiewe bestanddeel in Bayer se onkruiddoder, Roundup. Hulle is besorg dat dit lei tot ŉ afname in bye en ander insekte. Die Duitse regering het ingestem om vanjaar reeds te begin om glifosaat uit te faseer en alle gebruik teen die einde van 2023 te verbied.